DA Den Europæiske Unions Tidende C 283/16

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 283/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»BERENJENA DE ALMAGRO«

EF-Nr.: ES-PGI-0105-0011-23.09.2009

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — Beskrivelse — Geografisk område — Bevis for oprindelse —  Produktionsmetode — Tilknytning —  Mærkning —  Krav i nationale bestemmelser — Andet (kontrolorgan)

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er):

3.1. Beskrivelse af produktet:

Definitionen af råvaren er blevet udvidet. Tidligere defineredes produktet efter arten, men med denne ændring specificeres produktet efter sorten, så kun frugter af sorten Solanum Melongena var. Dealmagro må bære den beskyttede geografiske betegnelse »Berenjena de Almagro«, eftersom denne nye sort har opnået anerkendelse som en naturligt hjemmehørende sort i produktionsområdet.

Den nye sort er registreret i det officielle register for handelssorter under Ministerio de Medio Ambiente y Medio Rural y Marino med betegnelsen »Dealmagro« og registreringsnummer 20060251 på grund af ligheden med navnet på det traditionelle produktionsområde og med den lokale/sædvanlige betegnelse, som denne særlige auberginesort er kendt under. Oplysninger om sorten findes hos Oficina Española de Variedades Vegetales.

Hensigten med at medtage denne naturligt hjemmehørende og unikke sort i varebeskrivelsen er at fremhæve og mere indgående beskrive dette unikke produkt med den beskyttede geografiske betegnelse »Berenjena de Almagro«.

Angivelsen af den kemiske sammensætning er tilpasset nye analyseteknikker og sorten »Dealmagros« egenskaber.

3.2. Geografisk område:

Det beskyttede område er på grund af den naturligt hjemmehørende sorts tilpasning til området og på grund af den efterspørgsel, der er efter produkter med den beskyttede geografiske betegnelse »Berenjena de Almagro«, blevet udvidet til at omfatte en anden kommune, som ikke indgik i produktionsområdet for den beskyttede geografiske betegnelse.

En af de kommuner, hvor denne naturligt hjemmehørende auberginesort er blevet dyrket i mange år, er Viso del Marqués, en kommune, der tilhører distriktet Campo de Calatrava. Kommunen Viso del Marqués grænser mod nord til Granátula de Calatrava og mod øst til Calzada de Calatrava, to kommuner, der er omfattet af produktionsområdet for den beskyttede geografiske betegnelse »Berenjena de Almagro«.

En undersøgelse viser, at der mellem Viso del Marqués og produktionsområdet for den beskyttede geografiske betegnelse »Berenjena de Almagro« findes:

— en historisk tilknytning: dyrkningen af auberginer og andre grøntsager i kommunen Viso del Marqués går langt tilbage i tiden

— en naturlig tilknytning: den auberginesort, som overvejende dyrkes i dette område, er den naturligt hjemmehørende sort Dealmagro

— orografisk tilknytning: den nordlige del af kommunen ligger omkring 650 meter over havet, hvilket er det samme som produktionsområdet

— en hydrografisk tilknytning: i kommunen befinder sig to vandområder, vandløbsoplandene Guadiana og Guadalquivir. De hydrogeologiske ressourcer i vandopløbslandene anvendes ligesom i produktionsområdet til vanding af afgrøderne

— en klimatisk tilknytning: det kontinentale middelhavsklima, som kendetegnes ved kolde vintre og varme somre, hvor temperaturen undertiden stiger til 40 °C, og ved nedbørsmængder, som varierer mellem 400 og 600 mm/år, hvor regnperioderne hovedsagelig falder om vinteren og foråret, og ved lange og tørre somre.

Af disse grunde bør det beskyttede område for den beskyttede geografiske betegnelse »Berenjena de Almagro« udvides til også at omfatte kommunen Viso del Marqués.

3.3. Bevis for oprindelse:

I dette afsnit præciseres, at det er den naturligt hjemmehørende sort Dealmagro, der skal anvendes, eftersom den er blevet registreret i det officielle register for handelssorter ved Ministerio de Medio Ambiente y Medio Rural y Marino.

3.4. Kontrolorgan:

Den selvstyrende region Castilla-La Mancha har i henhold til artikel 11 i forordning (EF) nr. 510/2006 besluttet at lade kontrol af overensstemmelse med varespecifikationer for den beskyttede geografiske betegnelse og den beskyttede oprindelsesbetegnelse udføre af et eller flere kontrolorganer, jf. artikel 2 i forordning (EF) nr. 882/2004, der fungerer som produktcertificeringsorganer. Derfor ansøges om, at kontrolorganet for den beskyttede geografiske betegnelse »Berenjena de Almagro« er certificeringsorganet Servicios de Inspección y Certificación, S.L. (SIC), eftersom det opfylder kravene i standarden UNE-EN 45011 »Generelle kriterier for organer, der udfører produktcertificering« og tillige er et kontrolorgan, som er godkendt af den selvstyrende region Castilla-La Mancha.

ENHEDSDOKUMENT

RÅDETS FORORDNING (EF) Nr. 510/2006

»BERENJENA DE ALMAGRO«

EF-Nr.: ES-PGI-0105-0011-23.09.2009

BGB ( X ) BOB ( )

1. Betegnelse:

»Berenjena de Almagro«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Klasse 1.6. — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Berenjena de Almagro« er betegnelsen på den friske, rene og hele frugt af arten Solanum Melongena var. Dealmagro, som har gennemgået en traditionel konserveringsmetode, der omfatter kogning, smagstilsætning, gæring og påfyldning.

Konserveringsprocessen starter med kogning af frugten i mellem 5 og 20 minutter. Når frugten er kogt, gennemgår den en gæringsproces i egnede beholdere, hvor smagstilsætning tilsættes og produktet lagres mellem 4 og 15 dage.

Smagstilsætningen indeholder eddike, vegetabilsk olie, salt, kommen, hvidløg, paprika og vand.

Efter påfyldningen kan produktet bringes på markedet i følgende fire former: med smagstilsætning, med peberfrugt eller pasta af peberfrugt, hel eller skivet.

Efter gæringsprocessen pakkes auberginerne på det sted, hvor de er blevet forarbejdet.

3.3. Råvarer (kun for forarbejdede produkter):

Råvaren er auberginer af den naturligt hjemmehørende art af sorten Solanum Melongena var. Dealmagro. Frugten er et kødfuldt bær, som kan antage forskellige former såsom rund, aflang, pæreformet og forskellige farver såsom grøn, mørklilla, violet, jaspisfarvet osv. En stor del af frugten er dækket af et lysegrønt blomsterbæger, mens den udækkede flade bliver violet.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted inden for det afgrænsede geografiske område:

Produktion, forarbejdning og pakning af auberginen skal foregå inden for det afgrænsede geografiske område.

Bearbejdningen består af kogning og gæring, som altid indledes direkte efter kogningen, mens auberginen endnu er varm. Sammen med produktets egenskaber og omgivelsernes klimaforhold leder dette til, at en naturlig og spontant proces baseret på mælkesyregæring sættes i gang og forvandler den kogte aubergine til et produkt med den karakteristiske farve, konsistens og smag, som »Berenjena de Almagro« er kendt for.

3.6. Særlige regler vedrørende udskæring, rivning, emballering osv.:

Pakningen sker på samme sted som forarbejdningen. Efter gæringsprocessen, som varer mellem 4 og 15 dage, skal auberginerne pakkes på samme sted som forarbejdningen for at bevare den karakteristiske smag ved »Berenjena de Almagro«. De fyldes i dåser af hvidblik, glasbeholdere eller andre typer emballage beregnet til levnedsmidler.

3.7. Specifikke mærkningsregler:

På etiketten skal følgende oplysning være angivet: Indicación geográfica protegida »Berenjena de Almagro«.

Det produkt, der er beregnet på konsum, er endvidere forsynet med nummererede kontroletiketter, som er udfærdiget af kontrolorganet, og som anbringes af den registrerede forarbejdningsvirksomhed på en sådan måde, at det ikke kan genanvendes.

4. Kort beskrivelse af det geografiske område:

Det geografiske område for produktion, bearbejdning og pakning omfatter følgende kommuner:

Aldea del rey, Almagro, Bolaños de Calatrava, Calzada de Calatrava, Granátula de Calatrava, Valenzuela de Calatrava og Viso del Marques, som alle ligger i provinsen Ciudad Real.

5. Tilknytning til det geografiske område:

5.1. Det geografiske områdes egenart:

Jordbunden er kalk- og lerholdig af typen alfisol og aridisol med alluvialhorisont og in situ-forvitring, rødlig og med et lavt indhold af organisk materiale og en underliggende horisont med en ofte stivnet kalciumkarbonataflejring.

I området hersker, som det er typisk for kontinentalklima, et ekstremt klima med meget store udsving, dvs. meget hårde vintre og meget varme somre, hvor temperaturen undertiden når op på 40 °C.

I området er den årlige gennemsnitsnedbør på 430 mm, der koncentrerer sig i tre regnperioder med 26 % om efteråret, 32 % om vinteren og 30 % om foråret. Sommeren er lang og tør.

Auberginen er blevet dyrket i området i umindelige tider. Dens tilpasning til det geografiske områdes særlige karakter og den genetiske udvælgelse, som foretages af landbrugerne, der selv producerer frøene, har resulteret i en naturligt hjemmehørende auberginesort, der er registreret med betegnelsen Dealmagro.

5.2. Produktets egenart:

»Berenjena de Almagro« er et unikt produkt, både i henseende til den anvendte plantesort og fremstillingsmetoden.

Plantesorten er den i produktionsområdet oprindeligt hjemmehørende sort Dealmagro.

Denne lokale/endemiske sort blev af landbrugerne i det geografiske produktionsområde med tiden genetisk udvalgt. Den genetiske udvælgelse er sket efter sortens tilpasningsevne til områdets jordbunds- og klimaforhold (produktion/udbytte) og efter de organoleptiske egenskaber ved produktet, som forbrugerne i årenes løb efterspurgte. Det endelige produkt er unikt i verden, eftersom denne sort udelukkende avles og forarbejdes/tilberedes i dette område.

Frugten er et kødfuldt bær, som kan have forskellige former og forskellige farver, herunder grøn, mørklilla, violet, jaspisfarvet osv. En stor del af frugten er dækket af et lysegrønt blomsterbæger, mens den udækkede flade bliver violet.

Den særlige forarbejdningsmetode omfatter kogning i mellem 5 og 20 minutter. Når frugten er kogt, gennemgår den en gæringsproces i dertil beregnede beholdere, hvor smagstilsætning tilsættes (eddike, vegetabilsk olie, salt, kommen, hvidløg, paprika og vand) og produktet lagres i mellem 4 og 15 dage. Når gæringen er afsluttet, fyldes produktet i beholdere.

Produktet har følgende kemiske sammensætning:

— kcal × (100 g) < 32

— vegetabilsk fedt < 1,5 %

— pH < 4,5

— eddikesyre < 15 g/kg

— natrium (%) < 0,6.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Auberginen Dealmagro tilhører underarten Sculentum (Solarum Melongena) og indgår i Depressum-gruppen af små sorter eller dværgsorter. Det er en lokal, endemisk art, som er fuldstændig tilpasset produktionsområdets geografiske omgivelser.

Denne sort har forbrugerne efterspurgt og taget til sig, eftersom det er den sort, der kan anvendes ved den unikke og særlige forarbejdningsmetode, som anvendes i området. Det har gennem århundreder og efter traditionelle opskrifter for kogetider og gæring med smagstilsætning gjort det muligt gennem udvælgelsesprocessen af auberginesorten Dealmagro at frembringe det forarbejdede produkt »Berenjena de Almagro«, som er enestående i verden.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://docm.jccm.es/portaldocm/descargarArchivo.do?ruta=2010/10/20/pdf/2010_17414.pdf&tipo=rutaDocm

(1) EUT L 93 af 31.3.2006, s. 12.